Ελένη Κάνδια

Η Ελένη "Νίτσα" Κάνδια - Σμυρναίου, (Αθήνα, 26 Νοεμβρίου 1937 – Αθήνα, 23 Ιουλίου 2000), ήταν διεθνής πρωταθλήτρια της καλαθοσφαίρισης, αγωνιζόταν στην θέση της σέντερ φορ. Διέπρεψε ως αθλήτρια της Α.Ε. Αμπελοκήπων Αθηνών, τη δεκαετία του '50 συμμετέχοντας ελλείψει πανελλήνιου πρωταθλήματος στο πρωτάθλημα Αθηνών-Πειραιώς. Έμενε με την οικογένεια της στους Αμπελόκηπους της Αθήνας.

Ξεκίνησε την καλαθοσφαίριση από τον Παναθηναϊκό το 1952 αλλά έκανε μεγάλη καριέρα με την ομάδα των Αμπελοκήπων, παίζοντας και στην εθνική ομάδα, όταν μεταγράφηκε εκεί μαζί με την αδελφή της Σοφία ("Σόνια" μετέπειτα Ανδριανού) το 1955. Στην ομάδα των Αμπελοκήπων έπαιζαν ακόμη καλαθοσφαίριση την ίδια εποχή εκτός της αδελφής της Σοφίας, και τα αδέλφια της Νίκος και Δημήτρης. Το 1959 πήρε μεταγραφή για τον Τρίτωνα Αθηνών.

Με την Εθνική Ελλάδος αγωνίστηκε στον πρώτο επίσημο αγώνα στην ιστορία της, στην βασική πεντάδα, στις 15 Απριλίου 1958, στη νίκη επί του Λιβάνου με 68-32 όπου σημείωσε 6 πόντους. Συμμετείχε στη βασική πεντάδα την επόμενη ημέρα στο αγώνα Μεικτή Αθηνών - Μεικτή Βηρυτού, που στην ουσία ήταν οι ίδιες ομάδες με τον αγώνα των Εθνικών ομάδων όπου σημείωσε 2 πόντους, τους δύο πρώτους που σημείωσε η μεικτή από φάουλ. Παντρεύτηκε (το 1963 ή 1964) τον Παναγιώτη Σμυρναίο, με τον οποίο έκαναν δύο κόρες, την Κωνσταντίνα και Αναστασία Σμυρναίου.

Παραπομπές 

Ελληνίδες αθλήτριες της καλαθοσφαίρισης
Καλαθοσφαιρίστριες Εθνικής Ελλάδας
Καλαθοσφαιρίστριες Αμπελοκήπων
Καλαθοσφαιρίστριες ΠΑΟ
Καλαθοσφαιρίστριες Τρίτωνα Αθηνών